Wonten malih ingkang sade celengan. Menika inggih wonten werdinipun. Saksaged-saged tiyang punika hanggadhahana celengan tumrap kangge panggesangan lair, kapinteran, arta, bandha kadonyan sanesipun, kenginga kangge nyekapi kabetahan, wekdal taksih pinaringan gesang ing alam padhang punika. Kejawi menika, celengan kangge sawanci-wanci katimbalan marak sowan ing Pangayunaning Pangeran Ingkang Maha Agung. Umpaminipun: Taqwa dhumateng Allah S.W.T, ngestokaken dhawuhing Allah saha nebihi punapa ingkang dados pepacuhipun, ngamal soleh, ngamal jariyah tuwin sanesipun. Salajengipun, wonten malih celengan kangge tilaran / bundhel dhumateng anak-turunipun. Umpaminipun wekdal sugengipun hanggadhahi riwayat ingkang sae, sejarah ingkang saged njunjung martabat Nusa, Bangsa, pemerintah lan Nagari. Tetilaran-tetilaran sanesipun ingkang saged damel ageng lan pangaji-aji tumrap dhumateng anak turunipun.